b'\n_START_ARTICLE_\nPerikarditas\n_START_PARAGRAPH_\nPerikarditas (lot. Pericarditis) \xe2\x80\x93 \xc5\xa1irdipl\xc4\x97v\xc4\x97s  u\xc5\xbedegimas, kur\xc4\xaf gali sukelti virusai, bakterijos, grybai, kartais ligos prie\xc5\xbeastis lieka neai\xc5\xa1ki. _NEWLINE_Priklausomai nuo to, kaip greitai i\xc5\xa1sivyst\xc4\x97 susirgimas ir kiek laiko jis truko, skiriamas \xc5\xabmus (trunka ma\xc5\xbeiau negu 6 sav.), po\xc5\xabmis ir l\xc4\x97tinis perikarditas. Da\xc5\xbeniausiai perikardito eiga yra \xc5\xabmin\xc4\x97. \xc5\xaaminis perikarditas gali b\xc5\xabti fibrininis (sausasis) ir \xc5\xa1lapiasis. L\xc4\x97tinis perikarditas gali b\xc5\xabti \xc5\xa1lapiasis, s\xc4\x85auginis ir konstrikcinis. Pagal tai, koks skystis kaupiasi \xc5\xa1irdipl\xc4\x97v\xc4\x97je, skiriamas serozinis, p\xc5\xablinis, kazeozinis, kraujingas ir kt. perikarditai. Klini\xc5\xa1kai \xc5\xabminis perikarditas diagnozuojamas 1 i\xc5\xa1 1000 ligonin\xc4\x97je gydom\xc5\xb3 pacient\xc5\xb3.\n_START_SECTION_\n\xc5\xaaminis perikarditas\n_START_PARAGRAPH_\n\xc5\xaamin\xc4\xaf perikardit\xc4\x85 gali sukelti virusai (idiopatinis perikarditas), bakterijos, grybai arba prie\xc5\xbeastis lieka neai\xc5\xa1ki. Infektas \xc4\xaf perikard\xc4\x85 patenka su krauju bei i\xc5\xa1 kaimynini\xc5\xb3 organ\xc5\xb3 \xe2\x80\x93 pleuros, tarpuplau\xc4\x8dio, \xc5\xa1irdies vo\xc5\xbetuv\xc5\xb3 bei miokardo infekcijos \xc5\xbeidini\xc5\xb3. \xc5\xaaminis perikarditas, kuris gali b\xc5\xabti sausasis, t. y., \xc5\xa1irdipl\xc4\x97v\xc4\x97s ertm\xc4\x97je skys\xc4\x8dio nedaug\xc4\x97ja, o d\xc4\x97l u\xc5\xbedegimo sudirg\xc4\x99 lapeliai trinasi vienas \xc4\xaf kit\xc4\x85 ir sukelia skausm\xc4\x85; ir \xc5\xa1lapiasis, kai \xc5\xa1irdipl\xc4\x97v\xc4\x97je susikaupia skys\xc4\x8dio, tada sudirginti lapeliai skys\xc4\x8dio atitolinami vienas nuo kito, ir skausmas i\xc5\xa1nyksta. Jei \xc5\xa1irdipl\xc4\x97v\xc4\x97je kaupiasi labai daug skys\xc4\x8dio, pradedama spausti \xc5\xa1irdis, sutrikdoma jos kaip siurblio funkcija, \xc4\xaf j\xc4\x85 ma\xc5\xbeiau patenka kraujo, tod\xc4\x97l ma\xc5\xbeiau kraujo \xc5\xa1irdis i\xc5\xa1meta \xc4\xaf vidaus organus. Jei visa tai vyksta labai greitai, \xc5\xa1irdipl\xc4\x97v\xc4\x97 nesp\xc4\x97ja temptis ir net nedidelis skys\xc4\x8dio kiekis gali sukelti \xc5\xa1irdies suspaudim\xc4\x85. D\xc4\x97l per ma\xc5\xbeai i\xc5\xa1metamo kraujo \xc4\xaf aort\xc4\x85 krenta spaudimas, vystosi \xc5\xabminis \xc5\xa1irdies nepakankamumas._NEWLINE_Pagal u\xc5\xbedegiminio skys\xc4\x8dio (eksudato) pob\xc5\xabd\xc4\xaf perikarditas skirstomas \xc4\xaf serozin\xc4\xaf, serozin\xc4\xaf \xe2\x80\x93 fibrinin\xc4\xaf (reaktyvus miokardo infarkto vietoje, esant uremijai), p\xc5\xablin\xc4\xaf (sukeltas bakterij\xc5\xb3) ir hemoragin\xc4\xaf. Serozin\xc4\xaf \xe2\x80\x93 fibrinin\xc4\xaf arba hemoragin\xc4\xaf eskudat\xc4\x85 ir perikardo u\xc5\xbedegimin\xc4\x99 reakcij\xc4\x85 gali sukelti naviko metastaz\xc4\x97s.\n_START_SECTION_\nSerozinis perikarditas\n_START_PARAGRAPH_\nSerozinis perikarditas \xe2\x80\x93 tai parietalinio lapelio ir epikardito u\xc5\xbedegimas su nedidele neutrofilini\xc5\xb3 granulocit\xc5\xb3, limfocit\xc5\xb3 ir makrofag\xc5\xb3 infiltracija. Ertm\xc4\x97je skystis kaupiasi pama\xc5\xbeu, jo b\xc5\xabna nedaug (50\xe2\x80\x93 200 ml). U\xc5\xbedegiminis skystis paprastai rezorbuojasi, organizuojasi ir retkar\xc4\x8diais sudaro s\xc4\x85aug\xc5\xb3. Da\xc5\xbeniausiai jis yra susij\xc4\x99s su neinfekcin\xc4\x97mis ligomis bei sindromais:  reumatoidiniu artritu, sistemine raudon\xc4\x85ja vilklige, sklerodermija, poinfarktiniu sindromu. Kartais nustatoma ai\xc5\xa1ki virusin\xc4\x97 infekcija: vir\xc5\xa1utini\xc5\xb3 kv\xc4\x97pavimo tak\xc5\xb3 ligos, parotitas; tada perikarditas gali b\xc5\xabti kaip vyraujantis infekcijos \xc5\xbeidinys. I\xc5\xa1 u\xc5\xbedegimo skys\xc4\x8dio gali b\xc5\xabti i\xc5\xa1skirtas virusas. Kartais, ypa\xc4\x8d jaun\xc5\xb3 \xc5\xbemoni\xc5\xb3, virusinis perikarditas gali b\xc5\xabti kaip pirminis pa\xc5\xbeeidimas. Neretai serozinio perikardito etiologija lieka ne\xc5\xbeinoma.\n_START_SECTION_\nSerozinis - fibrininis perikarditas ir fibrininis perikarditas\n_START_PARAGRAPH_\nSerozinis - fibrininis perikarditas ir fibrininis perikarditas \xe2\x80\x93 tai da\xc5\xbeniausios perikardo (\xc5\xa1irdipl\xc4\x97v\xc4\x97s) u\xc5\xbedegimo formos. Svarbiausios j\xc5\xb3 prie\xc5\xbeastys yra miokardo infarktas ir poinfarktinis (Dressler) sindromas, virusin\xc4\x97 infekcija, tuberkulioz\xc4\x97, uremija, kr\xc5\xabtin\xc4\x97s l\xc4\x85stos \xc5\xa1vitinimas jonizuojan\xc4\x8diais spinduliais, reumatoidinis artritas, sistemin\xc4\x97 raudonoji vilklig\xc4\x97, kr\xc5\xabtin\xc4\x97s l\xc4\x85stos trauma bei \xc4\xafvairios chirurgin\xc4\x97s atviros \xc5\xa1irdies intervencijos. Da\xc5\xbenai perikardit\xc4\x85 sukelia enterovirusai, Coxsackie A ir B virus\xc5\xb3, poliovirus\xc5\xb3 sukeltas perikarditas b\xc5\xabna serozinis ar serozinis \xe2\x80\x93 fibrininis (serozinis \xe2\x80\x93 hemoraginis), neretai kartu ir su miokarditu, ir gali pereiti \xc4\xaf dilatacin\xc4\x99 kardiomiopatij\xc4\x85. Kartais nustatoma prie\xc5\xa1 tai buvusi \xc5\xabmin\xc4\x97 virusin\xc4\x97 infekcija (pvz., vir\xc5\xa1utini\xc5\xb3 kv\xc4\x97pavimo tak\xc5\xb3 liga, parotitas, tymai, v\xc4\x97jaraupiai). Sergant tokiu perikarditu, da\xc5\xbeniausiai serozinis u\xc5\xbedegiminis skystis rezorbuojasi, nesukeldamas \xc5\xa1iek tiek ry\xc5\xa1kesn\xc4\x97s klinikin\xc4\x97s simptomatikos. Fibrininis u\xc5\xbedegimo skystis gali rezorbuotis arba organizuotis, ir sudaryti perikardo (\xc5\xa1irdipl\xc4\x97v\xc4\x97s) lapeli\xc5\xb3 s\xc4\x85aug\xc5\xb3 arba ertm\xc4\x97 obliteruotis (vadinamasis adhezinis perikarditas).\n_START_SECTION_\nP\xc5\xablinis perikarditas\n_START_PARAGRAPH_\nP\xc5\xablinis perikarditas pasirei\xc5\xa1kia patekus \xc4\xaf \xc5\xa1irdipl\xc4\x97v\xc4\x97s ertm\xc4\x99 bakterij\xc5\xb3 \xe2\x80\x93 stafilokok\xc5\xb3, streptokok\xc5\xb3, pneumokok\xc5\xb3, meningokok\xc5\xb3 bei, kit\xc5\xb3 gramteigiam\xc5\xb3 ir gramneigiam\xc5\xb3 (H. influenzae, E. coli, Pseudomonas aeruginosa, Klebsiella pneumoniae) suk\xc4\x97l\xc4\x97j\xc5\xb3: 1) tiesiogiai i\xc5\xa1 kaimynini\xc5\xb3 organ\xc5\xb3 ir audini\xc5\xb3, kai yra kr\xc5\xabtinpl\xc4\x97v\xc4\x97s ertm\xc4\x97s empiema, skiltinis plau\xc4\x8di\xc5\xb3 u\xc5\xbedegimas, tarpuplau\xc4\x8dio infekcija, infekcinis endokarditas, i\xc5\xa1 kurio \xc5\xbeiedinis p\xc5\xablinys i\xc5\xa1plinta per miokard\xc4\x85 arba aort\xc4\x85; 2) per krauj\xc4\x85; 3) per limf\xc4\x85 arba tiesiogiai \xe2\x80\x93 atliekant kardiotomij\xc4\x85. Suk\xc4\x97l\xc4\x97j\xc5\xb3 visais \xc5\xa1iais b\xc5\xabdais patenka lengviau, kai gydoma imunosuperesantais. P\xc5\xablinio u\xc5\xbedegimo skys\xc4\x8dio prisirenka 400\xe2\x80\x93500 ml, ir gali i\xc5\xa1tikti \xc5\xa1irdies tamponada (\xc5\xa1irdies sustojimas). Makroskopi\xc5\xa1kai \xe2\x80\x93 \xc5\xa1irdipl\xc4\x97v\xc4\x97s lapeli\xc5\xb3 pavir\xc5\xa1ius paraud\xc4\x99s, gr\xc5\xabd\xc4\x97tas, dengtas u\xc5\xbedegiminiu skys\xc4\x8diu, mikroskopi\xc5\xa1kai \xe2\x80\x93 \xc5\xabminis p\xc5\xablinis u\xc5\xbedegimas. Kartais u\xc5\xbedegimas i\xc5\xa1plinta \xc4\xaf aplinkinius audinius  -  mediastinoperikarditas. Da\xc5\xbeniausiai, u\xc5\xbedegiminiam skys\xc4\x8diui organizuojantis, susidaro konstrikcinis perikarditas.\n_START_SECTION_\nHemoraginis perikarditas\n_START_PARAGRAPH_\nHemoraginis perikarditas \xe2\x80\x93 kai fibriniame arba p\xc5\xabliniame u\xc5\xbedegimo skystyje yra kraujo priemai\xc5\xa1a. Da\xc5\xbeniausiai taip b\xc5\xabna sergant tuberkulioze arba navikais, taip pat hemoragine diateze arba po \xc5\xa1irdies operacij\xc5\xb3. Paprastai sergan\xc4\x8diojo naviko skystyje b\xc5\xabna navikini\xc5\xb3 l\xc4\x85steli\xc5\xb3. Jos nuskaitomos citologi\xc5\xa1kai._NEWLINE_Kai infektas patenka i\xc5\xa1 tracheobronchini\xc5\xb3 limfmazgi\xc5\xb3 arba su krauju, ankstyvosiose faz\xc4\x97se buv\xc4\x99s fibrininis arba serozinis \xe2\x80\x93 fibrininis tuberkuliozinis perikarditas po\xc5\xabmiu  periodu pereina \xc4\xaf kazeozin\xc4\xaf perikardit\xc4\x85. \xc5\xa0iam b\xc5\xabdinga tuberkuliozin\xc4\x97s granulomos ir kazeozin\xc4\x97 j\xc5\xb3 nekroz\xc4\x97. Toks perikarditas da\xc5\xbeniausiai pereina \xc4\xaf chronin\xc4\xaf fibrozin\xc4\xaf kalk\xc4\x97jant\xc4\xaf  konstrikcin\xc4\xaf perikardit\xc4\x85.\n_START_SECTION_\nChroninis perikarditas\n_START_PARAGRAPH_\nChroninis perikarditas \xe2\x80\x93 tai \xc5\xabminio perikardito gijimo etapas. Fibroziniai poky\xc4\x8diai, kai yra s\xc4\x85aug\xc5\xb3 tarp parietalinio ir visceralinio lapeli\xc5\xb3 bei s\xc4\x85aug\xc5\xb3 su aplinkiniais audiniais, apib\xc5\xabdinami kaip adhezinis perikarditas. S\xc4\x85augos b\xc5\xabna dalin\xc4\x97s arba yra obliteravusi visa \xc5\xa1irdipl\xc4\x97v\xc4\x97s ertm\xc4\x97 plonu, lengvai atsiskirian\xc4\x8diu jungiamojo audinio sluoksniu. Kiekvien\xc4\x85 kart \xc5\xa1irdis susitraukdama  \xc5\xa1irdis traukiama ne tik parietalinio \xc5\xa1irdipl\xc4\x97v\xc4\x97s lapelio link, bet ir prie prisitvirtinusi\xc5\xb3 aplinkini\xc5\xb3 audini\xc5\xb3. D\xc4\x97l didel\xc4\x97s perkrovos \xc5\xa1irdis hipertrofuoja (asimetri\xc5\xa1kai padid\xc4\x97ja) bei i\xc5\xa1siple\xc4\x8dia ir gali imituoti idiopatin\xc4\x99 dilatacin\xc4\x99 \xe2\x80\x93 kongestin\xc4\x99 kardiomiopatij\xc4\x85. Galiausiai i\xc5\xa1ry\xc5\xa1k\xc4\x97ja \xc5\xa1irdies nepakankamumas.\n_START_SECTION_\nKonstrikcinis perikarditas\n_START_PARAGRAPH_\nKonstrikcinis perikarditas \xe2\x80\x93 tai ry\xc5\xa1kus fibrozuojantis \xc5\xa1irdipl\xc4\x97v\xc4\x97s pokytis, tod\xc4\x97l suspaud\xc5\xbeiama \xc5\xa1irdis ir sutrinka kraujo pratek\xc4\x97jimas. Tre\xc4\x8ddalis toki\xc5\xb3 perikardit\xc5\xb3 siejama su ankstesne tarpuplau\xc4\x8dio spinduline terapija ir \xc5\xa1irdies chirurgin\xc4\x97mis intervencijomis, kiti \xe2\x80\x93 su tuberkulioze bei p\xc5\xabline infekcija._NEWLINE_Makroskopi\xc5\xa1kai abu \xc5\xa1irdipl\xc4\x97v\xc4\x97s sluoksniai yra fibrozi\xc5\xa1ki, sustor\xc4\x97j\xc4\x99 (nuo 0,5 cm iki 3 cm), ertm\xc4\x97 obliteravusi, tu\xc5\xa1\xc4\x8di\xc5\xb3j\xc5\xb3 ven\xc5\xb3 angos suspaustos. \xc4\xae fibrozin\xc4\xaf futliar\xc4\x85 paprastai atsideda kalcio nuos\xc4\x97d\xc5\xb3. Lyg \xc4\xafm\xc5\xabryta randiniame audinyje \xc5\xa1irdis negali hipertrofuoti ir i\xc5\xa1sipl\xc4\x97sti. Ir nors yra nepakankamumas, \xc5\xa1irdis ma\xc5\xbea, veninio kraujo priteka ma\xc5\xbeai, nuo rigidi\xc5\xa1ko perikardo (\xc5\xa1irdipl\xc4\x97v\xc4\x97s) priklauso \xc5\xa1irdies diastolinis t\xc5\xabris. Veninis spaudimas didelis, minutinis t\xc5\xabris ir pulso spaudimas ma\xc5\xbei, susilaiko skys\xc4\x8diai: ascitas ir periferin\xc4\x97 edema. _NEWLINE_Labai svarbu konstrikcin\xc4\xaf perikardit\xc4\x85 atskirti nuo restrikcin\xc4\x97s infiltracin\xc4\x97s kardiomiopatijos, nes \xc5\xa1is perikarditas gydomas chirurgi\xc5\xa1kai \xe2\x80\x93 atliekama spaud\xc5\xbeian\xc4\x8dio fibrozinio audinio totalin\xc4\x97 perikardektomija. Be kit\xc5\xb3 tyrimo metod\xc5\xb3, diagnostikai svarbus endomiokardo biopsin\xc4\x97s med\xc5\xbeiagos tyrimas.\n_START_SECTION_\nL\xc4\x97tinis perikarditas\n_START_PARAGRAPH_\nL\xc4\x97tiniu perikarditu su \xc5\xa1irdies suspaudimu vadinamas l\xc4\x97tinis procesas, kai \xc5\xa1irdipl\xc4\x97v\xc4\x97s ertm\xc4\x97 i\xc5\xa1sitampo ir joje gali susikaupti net 3 litrai skys\xc4\x8dio. Kraujas pradeda kauptis venose, gali atsirasti koj\xc5\xb3 tinimai, padid\xc4\x97ti pilvas. Kai kada \xc5\xa1irdipl\xc4\x97v\xc4\x97je nesikaupia skystis, o \xc5\xa1irdipl\xc4\x97v\xc4\x97s lapeliai suauga, ir tai irgi trukdo \xc5\xa1ird\xc5\xbeiai dirbti, \xc5\xa1irdis \xe2\x80\x9enebeslysta\xe2\x80\x9d. Lapeliai gali sukalk\xc4\x97ti, o tai savo ruo\xc5\xbetu dar pasunkina \xc5\xa1irdies darb\xc4\x85 \xe2\x80\x93 \xc5\xa1irdis tarsi atsiduria \xc5\xa1arvuose. Esant tokiai pad\xc4\x97\xc4\x8diai vystosi l\xc4\x97tinis \xc5\xa1irdies nepakankamumas. Sergant \xc5\xabminiu perikarditu galima visi\xc5\xa1kai pasveikti, sergant l\xc4\x97tiniu perikarditu da\xc5\xbeniausiai vystosi \xc5\xa1irdies nepakankamumas, kurio vystym\xc4\x85si gydant galime pristabdyti.\n_START_SECTION_\nLigos prie\xc5\xbeastys\n_START_PARAGRAPH_\nDa\xc5\xbeniausiai perikardito prie\xc5\xbeastis n\xc4\x97ra nustatoma (tai vadinamasis idiopatinis perikarditas). Manoma, jog su susirgimo atsiradimu yra susij\xc4\x99 virusai. Neretai perikarditas atsiranda visai netrukus po persirgto miokardo infarkto, pa\xc5\xbeeidus \xc5\xa1irdies raumen\xc4\xaf. Kaip prie\xc5\xbeastys kartais \xc4\xafvardijami ir kiti veiksniai: \xc4\xafvairios sistemin\xc4\x97s u\xc5\xbedegimin\xc4\x97s ligos (pvz., reumatoidinis artritas), \xc5\xa1irdies pa\xc5\xbeeidimas traumos metu, tuberkulioz\xc4\x97, AIDS.\n_START_SECTION_\nSimptomai\n_START_PARAGRAPH_\nPerikarditas paprastai trunka kelet\xc4\x85 savai\xc4\x8di\xc5\xb3. Vienas pagrindini\xc5\xb3 tipi\xc5\xa1k\xc5\xb3 ligos simptom\xc5\xb3 \xe2\x80\x93 tai stiprus, a\xc5\xa1trus skausmas u\xc5\xbe kr\xc5\xabtinkaulio ar kair\xc4\x97je kr\xc5\xabtin\xc4\x97s pus\xc4\x97je (skausmas gali b\xc5\xabti ir kitokio pob\xc5\xabd\xc5\xbeio, pvz., maud\xc5\xbeiantis). Skausmas stipr\xc4\x97ja gulint ar \xc4\xafkvepiant. \xc5\xa0ie simptomai rei\xc5\xa1kiasi ligos prad\xc5\xbeioje, kai \xc5\xa1irdipl\xc4\x97v\xc4\x97je dar neb\xc5\xabna prad\xc4\x97j\xc4\x99s kauptis skystis. V\xc4\x97liau skausmas aprimsta, vystosi \xc5\xa1lapiasis perikarditas. B\xc5\xabdingas dusulys, kosulys, \xc5\xa1irdies plakimo epizodai. Ligai u\xc5\xbesit\xc4\x99sus \xc5\xa1irdipl\xc4\x97v\xc4\x97 stand\xc4\x97ja, tampa neelastinga, susidaro s\xc4\x85augos, trukdan\xc4\x8dios normal\xc5\xb3 \xc5\xa1irdies darb\xc4\x85.\n_START_SECTION_\nDiagnostika\n_START_PARAGRAPH_\n\xc4\xae gydytoj\xc4\x85 b\xc5\xabtina kreiptis tik atsiradus naujam skausmui kr\xc5\xabtin\xc4\x97je. Liga diagnozuojama \xc4\xafvertinus esan\xc4\x8dius simptomus, fizinio i\xc5\xa1tyrimo duomenis, atlikus laboratorinius ir instrumentinius tyrimus. Laboratorini\xc5\xb3 tyrim\xc5\xb3 metu gali b\xc5\xabti nustatyta, ar organizme yra infekcija. Instrumentini\xc5\xb3 tyrim\xc5\xb3 pagalba (elektrokardiograma, \xc5\xa1irdies ultragarsinis tyrimas, kr\xc5\xabtin\xc4\x97s l\xc4\x85stos rentgenograma, kompiuterin\xc4\x97 tomograma) nustatomas skys\xc4\x8dio kaupimasis perikarde (jei yra), susirgimas atskiriamas nuo kit\xc5\xb3 \xc5\xa1irdies lig\xc5\xb3, pvz., miokardo infarkto.\n_START_SECTION_\nGydymas\n_START_PARAGRAPH_\nGydymo pasirinkimas priklauso nuo lig\xc4\x85 suk\xc4\x97lusios prie\xc5\xbeasties bei ligos sunkumo. Lengvos eigos susirgimas gali pager\xc4\x97ti ir negydomas. Da\xc5\xbeniausiai gydymui vartojami medikamentai u\xc5\xbedegimo ir skys\xc4\x8di\xc5\xb3 kaupimosi ma\xc5\xbeinimui. Gali b\xc5\xabti skiriami nesteroidiniai vaistai nuo u\xc5\xbedegimo (ibuprofenas, aspirinas), narkotiniai analgetikai, colchicinas, steroidiniai vaistai, kortikosteroidai. Jei \xc5\xa1irdipl\xc4\x97v\xc4\x97s ertm\xc4\x97je kaupiasi labai daug skys\xc4\x8dio, tai kartais tenka atlikti perikardo punkcij\xc4\x85: su adata \xc4\xafduriama \xc4\xaf \xc5\xa1irdipl\xc4\x97v\xc4\x97s ertm\xc4\x99 ir i\xc5\xa1traukiamas skystis. Jei skystis kaupiasi l\xc4\x97tai (l\xc4\x97tinis perikarditas), tai tokias proced\xc5\xabras tenka kartoti arba net paliekamas specialus vamzdelis \xc5\xa1irdipl\xc4\x97v\xc4\x97s ertm\xc4\x97je. Jei \xc5\xa1irdipl\xc4\x97v\xc4\x97 labai kalk\xc4\x97ja, ry\xc5\xa1kiai apsunkindama \xc5\xa1irdies darb\xc4\x85, operuojama \xe2\x80\x93 pa\xc5\xa1alinama \xc5\xa1irdipl\xc4\x97v\xc4\x97.'